Публикация на заявление съгласно член 17, параграф 6 от Регламент (ЕО) № 110/2008 на Европейския парламент и на Съвета относно определението, описанието, представянето, етикетирането и защитата на географските указания на спиртните напитки и за отмяна на Регламент (ЕИО) № 1576/89 на Съвета

(2021/C 430/12)

Настоящата публикация предоставя право на възражение срещу заявлението в съответствие с член 27 от Регламент (ЕС) 2019/787 на Европейския парламент и на Съвета (1).

ОСНОВНИ СПЕЦИФИКАЦИИ НА ТЕХНИЧЕСКОТО ДОСИЕ

„PREGLER“/„OSTTIROLER PREGLER“

ЕС №: PGI-AT-02512 – 7 юни 2019 г.

1. Наименование

„Pregler“/„Osttiroler Pregler“

2. Категория спиртни напитки

Плодова дестилатна спиртна напитка (категория 9 от Регламент (ЕО) № 110/2008)

3. Описание на спиртната напитка

Физични, химични и/или органолептични характеристики

„Pregler“/„Osttiroler Pregler“ се произвежда чрез ферментация и дестилация изключително в дестилерии в определения географски район на административен окръг Lienz от ябълки и круши от района, или – в отделни случаи – чрез добавяне на сливи, които също трябва да произхождат от географския район. За да се постигне сложният аромат се използват различни сортове ябълки и круши.

Преобладава съдържанието на ябълки; съдържанието на круши не е под 25 %.

Добавят се сливи до 25 % от алкохолното съдържание, в допълнение към същото съотношение ябълки и круши, само ако производителят може да докаже, че традиционно е добавял сливи към рецептата си за непрекъснат период от най-малко 20 години и са спазени съответните специфични правила за етикетиране.

— Действително алкохолно съдържание на готовата за консумация спиртна напитка: най-малко 40 % об.;

— Подслаждащи продукти за завършеност на вкуса: не повече от 4 g захар, изразени като инвертна захар, на литър краен продукт;

— Етилкарбамат: не повече от 1 mg/l продукт – за „Pregler“/„Osttiroler Pregler“, произведен чрез добавяне на сливи;

— Летливи съставки: най-малко 280 g/hl чист алкохол

— Етилов ацетат: най-много 350 g/hl чист алкохол

— Бистрота: бистър

— Цвят: Безцветно

— Мирис/вкус: характерен аромат на флорален букет и плътен плодов вкус на ябълки и круши от зрелия Източен Тирол, ясно разпознаваеми; вкусът на круша никога не трябва да преобладава. В конкретния случай, когато са добавени сливи: типично балансиран ароматен мирис и плътен плодов вкус на семкови плодове с характерни, добре интегрирани нотки на сливи и дискретен, никога натрапчив нюанс на костилка.

— Хранителни добавки: няма.

Специфични характеристики (в сравнение със спиртни напитки от същата категория)

При 40 об. % „Pregler“/„Osttiroler Pregler“ има по-високо минимално алкохолно съдържание в сравнение с обичайните плодови спиртни напитки и строго ограничено, много ниско съдържание на захар от най-много 4 грама на литър, което се използвано за придаване на завършеност на вкуса.

Ароматът на „Pregler“/„Osttiroler Pregler“, направен изключително от ябълки и круши, е свеж, плодов, на ябълкова кора, с деликатни нотки на семки/сърцевина. Дискретен плодов, сочен аромат на запечена ябълка с добре интегрирани крушови нотки, напомнящи на банани, заедно с нотки на сушени круши, крушов сок и задушени круши, завършват мириса на напитката.

Когато се добавят сливи, лек бадемов аромат се вписва идеално във фона.

При допир с небцето „Pregler“/„Osttiroler Pregler“ е типично мек, добре оформен и хармоничен с траен послевкус. Широкият спектър от използвани сортове плодове води до плътност и комплексност. Ябълковите аромати със своята плодова свежест и деликатни нотки на кора се подкрепят от сладък аромат на зряла круша и с бананови нотки от естерите на плодовете.

Също така, в конкретния случай, когато са добавени сливи, в послевкуса се усещат нотки на шоколад и канела, които придават деликатна тръпчивост.

„Pregler“/„Osttiroler Pregler“ никога не отлежава в дървени бъчви, а в цистерните за съхранение не се използват дървени трески или дървени вложки.

4. Географски район, за който се подава заявлението

„Pregler“/„Osttiroler Pregler“ се произвежда изключително в дестилерии в определения географски район на административен окръг Lienz („Източен Тирол“).

Районът обхваща общините Abfaltersbach, Ainet, Amlach, Anras, Assling, Außervillgraten, Dölsach, Gaimberg, Heinfels, Hopfgarten in Defereggen, Innervillgraten, Iselsberg-Stronach, Kals am Großglockner, Kartitsch, Lavant, Leisach, Lienz, Matrei in Osttirol, Nikolsdorf, Nußdorf-Debant, Oberlienz, Obertilliach, Prägraten am Großvenediger, Schlaiten, Silian, St. Jakob in Defereggen, St. Johann im Walde, St. Veit in Defereggen, Strassen, Thurn, Tristach, Untertilliach и Virgen.

5. Метод на получаване на спиртната напитка

Ферментация и дестилация

Първият етап от производството на „Pregler“/„Osttiroler Pregler“ включва нарязване или смачкване на ябълките и крушите, и — ако е приложимо — сливите, които са прясно събрани изключително в определения географски район.

Използват се само зрели, здрави и чисти плодове. Всички нарязани или смачкани плодове (плодова каша) се поставят в цистерна или бъчва (мацерация). Сливите обикновено са с костилки.

Вторият етап е ферментацията на кашата, при него по принцип се добавят чисти дрожди. Не се използват генетично модифицирани дрожди. По време на ферментацията, която протича при контролирана температура и след определена процедура, захарта в плодовете се превръща в алкохол и въглероден диоксид. Средно ферментационният процес обикновено отнема между 2 и 6 седмици. След завършване на ферментацията ферментиралата каша с алкохолно съдържание 4—8 об. % се съхранява, докато придобие желания характерен аромат, типичен за плодовете. Ако кашата съдържа костилки от добавените сливи, те не се прехвърлят в дестилационната инсталация.

Третият етап е дестилацията на ферментиралата каша в обикновени дестилационни казани или казани с дефлегматор. Непрекъснатата дестилация не е съвместима с традиционните методи на производство и не се използва. В зависимост от вида на дестилационното оборудване (казан с или без обогатителни съдове), кашата се дестилира веднъж или два пъти до по-малко от 86 об. %. Напоследък все повече се използват медни казани с тарелки, така че кашата се дестилира само веднъж, което не само пести енергия, но и запазва по-добре аромата на плодовете.

За да се постигне балансиран и хармоничен състав, четвъртият производствен етап след дестилацията е съхранение в продължение на най-малко 4 седмици в подходящи неутрални контейнери (стъклени контейнери, цистерни от неръждаема стомана и др.). Продуктът не отлежава в дървени, напр. дъбови или черничеви бъчви, нито се добавят дървени трески или дървени вложки в цистерните за съхранение.

След съхранението започва петият и окончателен етап на производство, който включва следните стъпки:

— (незадължително) смесване на различни дестилати, които трябва да отговарят на горното изискване,

— разреждане на високоалкохолните дестилати до подходящо за консумация алкохолно съдържание с чиста питейна вода,

— бутилиране или преливане в други подходящи съдове за продажба, и

— етикетиране и опаковане.

В „Pregler“/„Osttiroler Pregler“ не се добавят хранителни добавки.

За оформяне на вкуса може да се добавят максимум 4 грама захар, изразена в инвертна захар, на литър краен продукт.

Редукцията на дестилатите до подходящо за консумация алкохолно съдържание, етикетирането и опаковането могат да се извършват и извън географския район.

6. Връзка с географската среда или географския произход

Данни за географския район или произхода, които са от значение за връзката

Суровините за „Pregler“/„Osttiroler Pregler“ от собствените дестилерии на стопанствата винаги са били ръчно набрани ябълки и круши от овощни градини с търговска цел или произхождат от ливади — овощни градини или единични дървета в земеделските стопанства в географския район. Фактът, че традиционният „Pregler“ от стопанствата винаги е бил плодова спиртна напитка, направена само от семкови плодове, е залегнал исторически в данъчното законодателство, което винаги е облагало с по-нисък данък спиртните напитки, направени изключително от семкови плодове в сравнение със спиртните напитки, произведени изцяло или частично от костилкови плодове.

В отделни случаи обаче съществува и традиция сред промишлените дестилерии, които, за да придадат уникалност на своите продукти, са добавяли известен дял сливи към ябълките и крушите, но без да се отклоняват твърде много от типичния характер на регионалния специалитет.

В исторически план отглеждането на плодове в района на Lienz може да се проследи много назад във времето. Още през 1558 г. особените качества на плодовете от Lienz са подчертани в стихотворението „Der fürstlichen Grafschaft Tyrol Landtreim“ („Поема за прекрасното графство Тирол“), написано от г-н Rösch von Geroldshausen, който е родом от града. И до днес типичните (източни) тиролски фамилни имена произхождат от старовисоконемски или романски думи за ябълки.

Отглеждането на плодове в окръг Lienz се извършва в хладната влажна зона на височина до 900 m над морското равнище и в суровата влажна зона над тази височина. Климатът на региона е особено повлиян от алпийския фьон. Алпийският фьон в басейна на река Lienz изтласква топъл въздух далеч в околните приточни долини и създава уникален микроклимат в северния край на Доломитите. Високите температури и ниската влажност в резултат на фьона, заедно с чистия въздух и сухия вятър, редуващи се с периоди без фьон, осигуряват на плодовете неповторими условия за развитие на типичния им аромат и вкус, които са особено интензивни. Наред с почвения състав, който варира от алувиална почва с високо съдържание на варовик до ледникови отлагания и кафява почва, тези климатични условия винаги са правили отглеждането на плодове в окръг Lienz нещо специално и са придавали по-конкретно на семковите плодове много „типично качество“.

Специфичното наименование „Pregler“ произтича от диалектната дума „pregeln“, която е широко разпространена само в географския район на Източен Тирол.

Думата „pregeln“, или също „brägeln“, означава „запичам“, „варя“ или „задушавам“. Това е обичайният термин за рафиниране на шнапс. И до днес думата „pregeln“ широко се използва в Източен Тирол като много общ термин за дестилацията на шнапс. В миналото спиртните напитки, направени от ябълки и круши от селскостопанската продукция на Източен Тирол са били широко известни като „Pregler“.

През 1991 г. дестилериите на шнапс от целия окръг Lienz се събират, за да основат дружество на производителите на „Pregler“ в Източен Тирол, със седалище в Dölsach, за да опазят и подобрят качеството на „Pregler“ и да съхранят неговата традиция в бъдеще.

Въз основа на тези традиции и след като първо беше вписан в Регистъра на храните в Австрия през 1998 г., на 24 юли 2012 г.„Pregler“ беше включен в глава B 23 от четвъртото издание на Регистъра като защитено географско указание с национално значение с Декрет BMG-75210/0006-II/B/13/2012. Оттогава „Pregler“/„Osttiroler Pregler“ се ползва със специална защита на национално равнище.

Поради местоположението на административен окръг Lienz и особената му привлекателност за туризма и свързаните с това търговски отношения, „Pregler“/„Osttiroler Pregler“ сега е продукт, известен и уважаван далеч отвъд границите на Австрия, който е тясно свързан, не само езиково, с региона и неговите дестилерии.

Популярността, а оттам и добрата репутация, на които се радва „Pregler“/„Osttiroler Pregler“ сега, се потвърждават многократно от наградите, които продуктът получава на различни събития, напр. златно отличие на Международния конкурс за вина и спиртни напитки през 2016 г. (Cranleigh, Обединено кралство), множество награди за „Pregler“/„Osttiroler Pregler“ на редица местни дестилерии на конкурса за шнапс на провинция Тирол през 2018 г., златен медал на шестия годишен конкурс за спиртни напитки в Берлин и сребърен медал на Destillata през 2019 г. Тясната връзка на репутацията на тази специална плодова спиртна напитка с името „Pregler“/„Osttiroler Pregler“ е видна от разнообразни доклади за нея и препратки към нея както в местната, така и в международната преса (Tiroler Tageszeitung, Kleine Zeitung, Osttiroler Bote, Bezirksblätter Osttirol, седмичника Die Zeit (Zeitmagazin № 49 от 1 декември 1995 г.), както и от специализираните издания (Besseres Obst). Културна инициатива дори организира проява, „Pregler G’schichten“ („Историите на Pregler“), под надслов „Pregler: късче местна идентичност и част от културата на Източен Тирол“.

Специфични характеристики на спиртната напитка, дължащи се на особеностите на географския район

В резултат на регионалния климат в определения географски район на басейна на Lienz, с отчетливите разлики между дневните и нощните температури в сезона на зреене на ябълките и крушите, влиянието на почвата и над 100-годишната традиция на отглеждане, типичното качество на изключително регионалните семкови плодове (ябълки и круши) допринася значително за специфичните характеристики на „Pregler“/„Osttiroler Pregler“ и придава на продуктите техния изключително богат характерен аромат, който е специфичен за използваните плодове и убедително плътен и комплексен поради набора от използвани сортове.

7. Разпоредби на Европейския съюз или национални/регионални разпоредби

Правно основание: законодателство на ЕС в областта на спиртните напитки; хоризонтално законодателство на ЕС за етикетирането на храните

Описание на изискването (изискванията): Общи критерии за качество на плодовите спиртни напитки

8. Заявител

Наименование: Федерален министър по социалните въпроси, здравеопазването и защитата на потребителите Правен статут: Федерално министерство, което е част от федералното правителство

Адрес: Radetzkystraße 2, 1030 Vienna, Austria

Електронна поща: post@sozialministerium.at, ixb13@sozialministerium.at

Телефонен номер: +43 1 71100-0

9. Допълнение към географското указание

-

10. Специфични правила за етикетиране

Указване на добавянето на сливи

За да бъдат потребителите напълно информирани, добавянето на сливи трябва да бъде ясно обозначено, чрез изображение или думи, в основното зрително поле (върху предния етикет).

Посочване на производителя

Задължително е да се посочат дестилерията или производителят, произвели продукта.

Символ на Съюза

Може да се използва символът на Съюза за регистрирани географски указания, въведен с приложение V към Регламент (ЕО) № 1898/2006, както е предвидено в член 22 от Регламент за изпълнение (ЕС) № 716/2013 на Комисията.

(1) ОВ L 130, 17.5.2019 г., стр. 1.